Deurbraak in ondersoek na moord op burgemeesterMoses Maluleke, burgemeester van die Collins Chabane- plaaslike munisipaliteit in Limpopo (Foto: Facebook / Collins Chabane- plaaslike munisipaliteit) Nog twee verdagtes, onderskeidelik 46 en 47 jaar oud, is Vrydag in hegtenis geneem in verband met die moord op die burgemeester van die Collins Chabane-munisipaliteit, Moses Maluleke, en poging tot moord op sy seun. Brig. Motlafela Mojapelo, woordvoerder van die polisie in Limpopo, sê een van die verdagtes is in Thohoyandou aangekeer en die ander in Saselamani. “Die twee verdagtes sal Maandag in dieselfde hof verskyn op aanklag van sameswering om moord te pleeg, poging tot moord en die onwettige besit van ŉ vuurwapen en ammunisie.” Maroela Media het vroeër berig Shumani Nemadodzi (47) en Avhatakali Mulaudzi (42) is reeds in hegtenis geneem in verband met die voorval. Hulle het reeds twee keer in die Malamulele-landdroshof verskyn en bly in aanhouding tot hulle in September weer in die hof moet verskyn. Maluleke en sy 18-jarige seun is op 21 Julie 2022 by hul huis in Saselamani aangeval. Die aanvallers het geld geëis. Maluleke en sy seun het glo nie aan die aanvallers se opdragte gehoor gegee nie waarna hulle geskiet is. Maluleke is op die toneel dood verklaar terwyl sy seun na ’n nabygeleë hospitaal vir behandeling vervoer is. Die polisie het sowat ’n week ná die voorval drie mense in hegtenis geneem. Die derde verdagte is intussen vrygelaat nadat hy nie positief met die voorval verbind kon word nie.